Aholining ijtimoiy zaif qatlami bandligini taʼminlashni ragʻbatlantirishning tashkiliy chora-tadbirlari toʻgʻrisida
(resolution, 2023-11-11)

Mamlakatda ijtimoiy himoyaga muhtoj aholi qatlamini, jumladan, tadbirkorlik faoliyati bilan shugʻullanish istagi boʻlgan past daromadli oilalarni davlat tomonidan qoʻllab-quvvatlash boʻyicha amaliy choralar koʻrilmoqda. Xususan, ogʻir ijtimoiy-maishiy sharoitlarda yashovchi oilalar arzon uy-joy bilan taʼminlanmoqda, ularga tibbiy xizmatlarni olishda, maishiy texnikalar va uy hayvonlarini sotib olishda begʻaraz yordamlar koʻrsatilib kelinmoqda hamda nogironligi boʻlgan shaxslar uchun mahsulot va asbob-uskunalar ishlab chiqaruvchilar va ularning bandligini taʼminlayotgan tashkilotlarga soliq va kredit imtiyozlari tizimi nazarda tutilgan. Shu bilan birga, oʻtkazilgan tahlillar nogironligi boʻlgan shaxslarning jamoat birlashmalari va tadbirkorlik subyektlarining aholining ijtimoiy zaif qatlamini, jumladan, nogironligi boʻlgan shaxslarni mehnat faoliyatiga jalb etish imkoniyatlaridan toʻliq foydalanilmayotganini koʻrsatmoqda. Aholining ijtimoiy zaif qatlami farovonligini oshirish, ularning turmush darajasini yaxshilash, shuningdek, Oʻzbekiston Respublikasi Prezidentining 2017-yil 1-dekabrdagi “Nogironligi boʻlgan shaxslarni davlat tomonidan qoʻllab-quvvatlash tizimini tubdan takomillashtirish chora-tadbirlari toʻgʻrisida”gi PF-5270-sonli Farmoniga asosan, nogironligi boʻlgan shaxslarni davlat tomonidan qoʻllab-quvvatlash tizimini yanada takomillashtirishning asosiy yoʻnalishlarini amalga oshirish maqsadida: 1. 2018-yil 1-avgustdan boshlab 1-ilovaga muvofiq alohida toifadagi tadbirkorlik subyektlariga quyidagi imtiyozlar va preferensiyalar berilsin: davlat mulki obyekti uchun ijara toʻlovini ushbu obyektga nisbatan auksion savdolari natijalari boʻyicha belgilangan ijara toʻlovining 50 foizi miqdorida belgilash. Oʻzbekiston Respublikasi Moliya vazirligi Davlat soliq qoʻmitasi va boshqa manfaatdor vazirliklar va idoralar bilan birgalikda bir oy muddatda ushbu bandda nazarda tutilgan imtiyoz va preferensiyalarni qoʻllash tartibini ishlab chiqsin va Oʻzbekiston Respublikasi Prezidenti huzuridagi Loyiha boshqaruvi milliy agentligi bilan kelishgan holda oʻrnatilgan tartibda tasdiqlasin. 2. Tijorat banklariga 1-ilovada koʻrsatilgan alohida toifadagi tadbirkorlik subyektlariga: aylanma mablagʻini toʻldirish uchun — uch oylik imtiyozli davr bilan 18 oygacha muddatga; asbob-uskunalar va sarflash materiallari xarid qilish uchun — olti oylik imtiyozli davr bilan 3 yil muddatga kreditlar ajratish tavsiya etilsin. 3. Shunday tartib oʻrnatilsinki, unga koʻra, 2018-yil 1-avgustdan boshlab shtatdagi xodimlarining kamida 50 foizi nogironligi boʻlgan shaxslardan tashkil topgan nogironligi boʻlgan shaxslarning jamoat birlashmalari korxonalari jami xodimlarining mehnatiga haq toʻlash fondi uchun yagona ijtimoiy toʻlov stavkasi 4,7 foiz miqdorda belgilanadi va yagona ijtimoiy toʻlov summasi oʻrnatilgan tartibda taqsimlanadi. 4. Oʻzbekiston Respublikasi Iqtisodiyot vazirligi manfaatdor vazirliklar va idoralar bilan birgalikda uch oy muddatda ilgʻor xorijiy tajriba va milliy amaliyotni chuqur oʻrganish asosida ijtimoiy tadbirkorlik subyektlarini aniqlashning tartibi va mezonlarini, ularning huquqlari, majburiyatlari va faoliyati erkinligi kafolatlarini nazarda tutuvchi tegishli normativ-huquqiy hujjat loyihasini Oʻzbekiston Respublikasi Vazirlar Mahkamasiga kiritsin. 5. Oʻzbekiston Respublikasi Sogʻliqni saqlash vazirligi: Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi manfaatdor nodavlat notijorat tashkilotlari bilan birgalikda uch oy muddatda nogironligi boʻlgan shaxslarning erkin foydalanishi uchun barcha texnik va tibbiy-ijtimoiy imkoniyatlarni inobatga olgan holda, homiylar va homiylik oluvchilarni bogʻlaydigan, eng avvalo, homiylar yordamiga va qoʻllab-quvvatlashiga oʻta muhtoj kishilar haqidagi maqolalar hamda maʼlumotlar joylashtiriladigan maxsus veb-portal yaratish toʻgʻrisida Oʻzbekiston Respublikasi Vazirlar Mahkamasiga taklif kiritsin; Oʻzbekiston Respublikasi Savdo-sanoat palatasi va boshqa manfaatdor nodavlat notijorat tashkilotlar bilan birgalikda nogironligi boʻlgan shaxslarni ishga qabul qilishda berilgan imtiyoz va preferensiyalar toʻgʻrisida, shuningdek, nogironligi boʻyicha hech qanday kamsitishga yoʻl qoʻymaslik, nogironligi boʻlgan shaxslarning huquqlarini, erkinliklarini va qonuniy manfaatlarini amalga oshirishdagi teng sharoitlar yaratish va ularni buzganlik uchun javobgarlik muqarrarligi haqida keng tushuntirish ishlarini amalga oshirsin. 6. Oʻzbekiston nogironlar jamiyati, Oʻzbekiston koʻzi ojizlar jamiyati, Oʻzbekiston karlar jamiyati (keyingi oʻrinlarda jamoat birlashmalari deb yuritiladi)ning ularning korxonalari tasarrufidagi ishlab chiqarish obyektlaridan samarali foydalanilishi va ularga biriktirilgan yer maydonlaridan oqilona foydalanishni kompleks oʻrganish boʻyicha takliflari qabul qilinsin. Oʻzbekiston Respublikasi Bosh prokuraturasi Moliya vazirligi, Bandlik va mehnat munosabatlari vazirligi hamda boshqa manfaatdor vazirlik va idoralar bilan birgalikda: bir hafta muddatda respublikaning har bir hududi kesimida 2-ilovaga muvofiq jamoat birlashmalarining korxonalariga tegishli ishlab chiqarish obyektlari va yer maydonlaridan samarali foydalanishni kompleks oʻrganish boʻyicha ishchi guruhlar tashkil etsin; bir hafta muddatda jamoat birlashmalarining korxonalariga tegishli ishlab chiqarish obyektlari va yer maydonlaridan samarali foydalanishni oʻrganish jadvalini ularning har bir tuman (shahar)dagi soni hamda ijtimoiy-iqtisodiy ahamiyatidan kelib chiqqan holda tasdiqlasin; 2018-yil 1-avgustga qadar ishchi guruhlar tomonidan jamoat birlashmalarining korxonalariga tegishli ishlab chiqarish obyektlari va yer maydonlaridan samarali foydalanishni oʻrganilishini hamda ular tomonidan zaruratga koʻra aniqlangan muammolarni hal etish choralari koʻrilishini taʼminlasin; 2018-yil 1-sentabrga qadar oʻrganishlar natijasi boʻyicha jamoat birlashmalarining korxonalariga tegishli ishlab chiqarish obyektlari holatini yaxshilash va ularga biriktirilgan yer maydonlaridan oqilona foydalanish boʻyicha aniq chora-tadbirlardan iborat “Yoʻl xaritasi”ni tasdiqlash uchun Oʻzbekiston Respublikasi Vazirlar Mahkamasiga kiritsin. 7. Oʻzbekiston Respublikasi Iqtisodiyot vazirligi Oʻzbekiston Milliy axborot agentligi, Oʻzbekiston Milliy teleradiokompaniyasi, Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari bilan birgalikda mazkur qarorning mazmun hamda mohiyati keng yoritilishini va aholi hamda tadbirkorlik subyektlariga yetkazilishini taʼminlasin. 8. Oʻzbekiston Respublikasi Iqtisodiyot vazirligi manfaatdor vazirlik va idoralar bilan birgalikda ikki oy muddatda qonun hujjatlariga mazkur qarordan kelib chiqadigan oʻzgartish va qoʻshimchalar toʻgʻrisida Oʻzbekiston Respublikasi Vazirlar Mahkamasiga takliflar kiritsin. 9. Mazkur qarorning ijrosini nazorat qilish Oʻzbekiston Respublikasining Bosh vaziri A. N. Aripov, Oʻzbekiston Respublikasining Bosh prokurori O. B. Murodov va Oʻzbekiston Respublikasi Prezidenti Davlat maslahatchisining birinchi oʻrinbosari B. M. Mavlonov zimmasiga yuklansin. lavozimi boʻyicha — Bosh prokuratura masʼul xodimi, ishchi guruh rahbari lavozimi boʻyicha — Iqtisodiyot vazirligi masʼul xodimi lavozimi boʻyicha — Bandlik va mehnat munosabatlari vazirligi masʼul xodimi lavozimi boʻyicha — Adliya vazirligi masʼul xodimi lavozimi boʻyicha — Davlat soliq qoʻmitasi masʼul xodimi lavozimi boʻyicha — Xususiylashtirilgan korxonalarga koʻmaklashish va raqobatni rivojlantirish davlat qoʻmitasi masʼul xodimi lavozimi boʻyicha — Investitsiyalar va tashqi savdo vazirligi masʼul xodimi lavozimi boʻyicha — Savdo-sanoat palatasi masʼul xodimi lavozimi boʻyicha — Qoraqalpogʻiston Respublikasi Vazirlar Kengashi, viloyatlar va Toshkent shahri hokimliklari masʼul xodimi kelishuv asosida — Oʻzbekiston nodavlat notijorat tashkilotlari milliy uyushmasi masʼul xodimi kelishuv asosida — Oʻzbekiston nogironlar jamiyati masʼul xodimi kelishuv asosida — Oʻzbekiston koʻzi ojizlar jamiyati masʼul xodimi kelishuv asosida — Oʻzbekiston karlar jamiyati masʼul xodimi